text:
оказал съдействие производител посочи, че той също така се е възползвал от схемата за централния данък добавена стойност („CENVAT“) (11). Съгласно тази схема производител на крайния продукт или доставчик на облагаема услуга има право на кредит за платени акцизи, както и за данък върху услуга, платен върху всеки вложен ресурс, получен в завода, или всяка вложена услуга, получена от производителя на крайния продукт. Дружеството не доказа, че тази схема не се прилага еднакво за крайните стоки, продавани на вътрешния пазар. Следователно, подобно на схемата ССИИ, това освобождаване от акциз не е допустима корекция за сравнение на цените съгласно член 2, параграф 10, буква б) от основния регламент.
 (46)
 Следователно за схемата ССИИ и CENVAT не са били направени корекции.
 (47)
 Двамата оказали съдействие производители поискаха корекция за конвертиране на валути. Това бе отхвърлено, тъй като валутните курсове се се променили след определянето на цените и следователно не са се отразили на сравняването на цените.
 г)
 Дъмпингови маржове
 (48)
 В съответствие с член 2, параграф 11 от основния регламент среднопретеглената нормална стойност по вид на продукта бе сравнена със среднопретеглената експортна цена за съответния вид на продукта, предмет на прегледа. Въз основа на тази методология отделните дъмпингови маржове, установени за двете дружества, са показани в таблицата по-долу:
 Производител износител
 Дъмпингов марж
 Star Oxochem Pvt. Ltd.
 12,40 %
 Radiant Indus Chem Pvt. Ltd.
 27,61 %
 д)
 Заключение
 (49)
 Въз основа на гореизложеното се стигна до заключението, че индийските производители износители са продължили да изнасят оксалова киселина за Съюза на дъмпингови цени по време на РПРП.
 3.2.2. Вероятно развитие на вноса, в случай че мерките бъдат отменени
 (50)
 В допълнение към констатацията за продължаващ дъмпинг по време на РПРП Комисията също анализира дали съществува вероятност обемът на дъмпинговия износ да нарасне, ако се допусне срокът на действие на мерките да изтече. Тя разгледа индийския производствен капацитет и свободен капацитет, поведението на индийските износители на други пазари и привлекателността на пазара на Съюза.
 (51)
 Тъй като само двама производители износители от Индия оказаха съдействие, допълнителните елементи бяха събрани въз основа на наличните факти, както е посочено по-долу.
 а)
 Производствен капацитет и свободен капацитет в Индия
 (52)
 Въз основа на проверени данни на оказалите съдействие индийски производители износители, използването на капацитета на двамата посетени индийски производители е било над 75 %.
 (53)
 Като цяло общият капацитет на индийските производители на оксалова киселина се оценява на около 40 000 метрични тона, а резервният капацитет на около 10 000 метрични тона (12). Обемът на резервния капацитет се равнява на общото потребление на Съюза.
 б)
 Поведение на индийските износители на пазарите на трети държави
 (54)
 Двете оказали съдействие индийски дружества са имали значителни експортни продажби за останалата част от света по време на РПРП. Едното дружество е изнасяло основната част от продукцията си, докато другото е продавало основната част от продукцията си на вътрешния пазар.
 (55)
 За индийския износ като цяло статистическите данни на индийското правителство (13) показват, че най-големите пазари за износ през 2016—2017 г. са били Малайзия, Мексико, Пакистан, Русия и Тайван. Износът за тези пет


text:
държави е възлизал на 5 700 метрични тона. Въз основа на статистическите данни от индийското правителство средната индийска цена на износа за Съюза е 7 % по-висока от средната цена на износа за останалата част от света. Индийските цени на износа за Съюза като цяло са по-високи от цените за останалата част от света, с изключение по-специално на САЩ и Мексико.
 в)
 Привлекателност на пазара на Съюза
 (56)
 Въпреки че Съюзът е относително малък пазар за оксалова киселина, той остава привлекателен за индийските производители износители. И наистина, както е посочено в съображението по-горе, средната цена в Съюза е 7 % по-висока, отколкото в останалата част от света. Привлекателността допълнително се подсилва от факта, че независимо от сравнително високото ниво на действащите антидъмпингови мита, трима от всеки четирима индийски производители износители продължават да изнасят за пазара на Съюза. В допълнение на това едно индийско дружество в своя неповерителен отговор на въпросника изрично посочи, че „пазарът на ЕС има огромен потенциал и [е] привлекателен по отношение на цената на продукта“.
 г)
 Заключение
 (57)
 Като се има предвид наличният свободен капацитет в Индия, равнището на цените на индийските производители по принцип на трети пазари и привлекателността на пазара на Съюза по отношение на цените, много вероятно е при липсата на мерки поне част от наличния капацитет в Индия да може да бъде използван за производството на оксалова киселина за износ за Съюза или част от износа за трети пазари да бъде пренасочен към Съюза, като се имат предвид по-високите цени на пазара на Съюза.
 (58)
 В своето становище, представено на 23 октомври 2017 г., едно индийско оказало съдействие дружество заяви, че неговият пълен капацитет е резервиран до март 2018 г. поради намалено производство от КНР. То посочи, че намаленото производство в КНР може да доведе до натиск върху пазара на Съюза. Въпреки това, както е посочено по-долу в раздел 3.3, не е установено да има такова намаление в китайското производство, а дори и да е имало такова, не е установено дали то би повлияло върху световния пазар и пазара на Съюза по този начин.
 (59)
 Като цяло се счита, че ако се допусне срокът на действие на мерките да изтече, е вероятно индийските дружества да изнасят за Съюза в още по-големи количества, отколкото в момента, и на дъмпингови цени.
 3.3. Китайска народна република
 (60)
 КНР е безспорно най-голямата държава в света, произвеждаща оксалова киселина, с производство оценявано на [150 000—200 000] метрични тона (14). Общият износ от КНР възлиза на около [25 000—50 000] метрични тона. Нито един китайски производител не оказа съдействие при настоящото разследване и констатациите следователно се основат на най-достоверните налични факти в съответствие с член 18 от основния регламент.
 (61)
 На 28 ноември 2016 г. мерките бяха повторно наложени на Yuanping след анулиране от Общия съд. До момента на това повторно налагане Yuanping можеше да изнася без антидъмпингови мита.
 (62)
 Вносът от КНР се облага с мито в размер на 6,5 % по Общата митническа тарифа (ОМТ).
 3.3.1. Дъмпинг по време на разследвания период в рамките на прегледа
 а)

type: legislation

jurisdiction: EU


text:
Държава аналог
 (63)
 Съгласно член 2, параграф 7, букви а) и б) от основния регламент нормалната стойност трябва да се определи въз основа на цените, платени или платими на вътрешния пазар, или на формираната стойност в подходяща трета държава с пазарна икономика („държава аналог“).
 (64)
 В известието за започване се предвиждаше Индия да се използва като държава аналог. В известието за започване също така се посочваше Япония като потенциална държава аналог. В бележка към преписката от 18 май 2017 г. Комисията посочи, че Индия ще бъде използва като държава аналог. Индия е водеща държава износител на оксалова киселина за Съюза. Тя е обект на същото разследване. Тя вече е служила като държава аналог в първоначалното антидъмпингово разследване. В допълнение на това двама производители износители от Индия оказаха съдействие при разследването.
 (65)
 Не бяха получени коментари относно този избор.
 (66)
 С оглед на изложеното по-горе Комисията стигна до заключението, че Индия е подходяща държава аналог по смисъла на член 2, параграф 7, букви а) и б) от основния регламент.
 б)
 Нормална стойност
 (67)
 Информацията, получена от двамата оказали съдействие производители износители в държавата аналог, бе използвана като основа за определяне на нормалната стойност. Методологията, използвана за тази цел, бе определена в раздел 3.2.1 Среднопретеглена нормална стойност между двете индийски дружества бе използвана като нормална стойност за КНР.
 (68)
 В съответствие с първоначалното разследване бе направена корекция на нормалната стойност, тъй като китайските дружества, в допълнение към нерафинираната оксалова киселина също така произвеждат и изнасят за Съюза така наречената „рафинирана“ оксалова киселина, която не се е произвеждала в държавата аналог Индия. При липсата на съдействие и информация за видовете, произвеждани и изнасяни по време на РПРП, въз основа на констатациите в първоначалното разследване, се счита за разумно да се направи корекция (завишаване с 12 %) на среднопретеглената нормална стойност на двете оказали съдействие индийски дружества.
 в)
 Експортна цена
 (69)
 При липсата на съдействие от страна на китайските износители Комисията прибягна до наличните статистически данни като най-надеждните налични факти за определяне на експортната цена. Комисията реши да основе своите изчисления на ценова информация от базата данни Comext (Евростат).
 (70)
 Когато това бе оправдано от необходимостта да се гарантира обективно сравнение, Комисията направи корекции на експортната цена за разликите, отразяващи се на цените и на тяхната сравнимост: Средна експортна цена за РПРП бе извлечена от базата данни на Евростат. Цената CIF бе коригирана отново към франко завод въз основа на действителните разходи за транспорт и застраховка, определени въз основа на проверени данни от оказалите съдействие китайски дружества при първоначалното разследване (корекция с [15—20] %). Следва да се отбележи, че дори и да бяха използвани по-актуалните данни от оказалите съдействие индийски дружества и те да бяха коригирани за по-далечното разстояние от китайските пристанища, равнището на корекция би било много подобно (разлика, по-малка от процентен пункт).
 г)
 Сравнение
 (71)
 Комисията сравни нормалната стойност и средната експортна цена на Китай, определена в съответствие с горното, въз основа на цена франко завода.
 д)
 Дъмпингов марж
 (72)
 Въз основа на това (корекции въз основа на проверени данни на оказалите


text:
съдействие индийски дружества) бе установено, че среднопретегленият дъмпингов марж, изразен като процент от цената CIF на границата на Съюза по време на РПРП, без платено мито, е 8,7 %. Комисията отбеляза, че ако бе основала своите констатации на данни от базата данни на Китай за износа, установеният дъмпингов марж би бил още по-висок.
 е)
 Заключение
 (73)
 Въз основа на това Комисията установи, че дъмпингът спрямо Съюза продължава, тъй като китайските производители износители все още са изнасяли оксалова киселина на дъмпингови цени по време на РПРП.
 3.3.2. Вероятно развитие на вноса, в случай че мерките бъдат отменени
 (74)
 В допълнение към констатацията за продължаващ дъмпинг по време на РПРП Комисията също анализира дали съществува вероятност обемът на дъмпинговия износ да нарасне, ако се допусне срокът на действие на мерките да изтече.
 (75)
 При липсата на съдействие от страна на китайските производители износители този анализ бе направен въз основа на най-добрите налични факти, а именно въз основа на информацията, съдържаща се в искането за преглед и публично достъпната информация.
 (76)
 Комисията оцени производствения капацитет и свободния капацитет в Китай, поведението на китайските износители на други пазари и привлекателността на пазара на Съюза.
 а)
 Производствен капацитет и свободен капацитет в КНР.
 (77)
 Според статистическите данни, представени от заявителя в искането за преглед, китайските производители имат общ годишен капацитет от приблизително [150 000—200 000] метрични тона. Потреблението на оксалова киселина на вътрешния пазар в КНР възлиза на около [50 000—100 000], а износът — на около [25 000—50 000]. Следователно, като се приеме, че китайският вътрешен пазар се снабдява изключително от китайски производители, свободният капацитет на китайските производителите се изчислява на около [30 000—40 000] метрични тона, което възлиза на около 20 % от техния общ капацитет и три пъти повече от оценката за потреблението на Съюза.
 (78)
 И макар едно индийско дружество да посочи, че производството на някои китайски предприятия е било спряно поради опасения, свързани с околната среда, в становището, представено от заявителя на 28 ноември 2017 г., се посочва, че това намаление е станало преди 2013 г. Не бяха представени доказателства в подкрепа на нито едно от тези твърдения. Поради това Комисията отхвърли и двете твърдения.
 б)
 Поведение на китайските износители на пазарите на трети държави
 (79)
 За да анализира вероятното поведение на китайските производители износители в отсъствието на мерки, Комисията разгледа равнището на цените по отношение на китайските експортни продажби за останалата част от света, като използва базата данни на Китай за износа. На 10-те най-големи експортни пазара на КНР (с изключение на Япония) експортната цена, коригирана към франко завод, бе значително по-ниска от нормалната стойност, също установена на равнище франко завод, което показва дъмпингово поведение на трети пазари. Средно цената в останалата част от света (на равнище франко завод) е 30 % по-ниска от нормалната стойност, както и под китайската експортна цена за Съюза.
 в)
 Привлекателност на пазара на Съюза
 (80)
 Както е посочено по-горе в раздел 3.2, пазарът на Съюза се счита за малък, но привлекателен по отношение на цените. Освен това износът от Китай продължи да влиза


text:
на пазара на Съюза, независимо от действащите конвенционални и антидъмпингови мита.
 г)
 Заключение
 (81)
 Предвид наличния свободен капацитет в КНР, поведението на китайските производители като цяло на трети пазари и привлекателността на пазара на Съюза по отношение на цените, е много вероятно при липсата на мерки поне част от наличния капацитет в КНР да бъде използван за производството на оксалова киселина за износ за Съюза, или част от износа за трети пазари да бъде пренасочен към Съюза, като се имат предвид по-високите цени на пазара на Съюза.
 (82)
 Като цяло Комисията счете, че ако се допусне срокът на действие на мерките да изтече, е вероятно китайските дружества да изнасят за Съюза в още по-големи количества, отколкото в момента, и на дъмпингови цени.
 3.4. Заключение по отношение на дъмпинга
 (83)
 В заключение големият прогнозиран производствен капацитет, големият свободен капацитет в комбинация с равнището на цените на други експортни пазари и привлекателността на пазара на Съюза сочат, че отмяната на мерките най-вероятно ще доведе до значително увеличение на износа за Съюза. Като се има предвид дъмпинговият марж, установен по време на РПРП и за двете засегнати държави, е също така вероятно бъдещият износ да се осъществява на цени, които са в значителна степен дъмпингови.
 (84)
 Въз основа на това Комисията установи, че дъмпингът от Индия и КНР ще продължи, ако се допусне срокът на действие на мерките да изтече.
 4. ВРЕДА
 4.1. Определение за промишленост на Съюза и за производство на Съюза
 (85)
 Промишлеността на Съюза все още е съставена от същите заводи, както и по време на първоначалното разследване. По време на разследвания период в рамките на прегледа разглежданият продукт е бил произвеждан от двама известни производители от Съюза: Oxaquim S.A. („Oxaquim“) и WeylChem Lamotte S.A.S. („WeylChem“) (15). Дружеството Oxaquim като такова е представлявало основна част от общото производство на Съюза на оксалова киселина по време на разглеждания период (над 50 % от общото производство на Съюза). WeylChem не възрази срещу започването на разследването в рамките на прегледа, но реши да не оказва съдействие. Понастоящем в Съюза няма друг производител на разглеждания продукт. Въз основа на това двамата производители Oxaquim и WeylChem съставляват промишлеността на Съюза по смисъла на член 4, параграф 1 от основния регламент. Те ще бъдат наричани по-долу „промишлеността на Съюза“.
 (86)
 Общото производство на Съюза бе установено въз основа на цялата налична информация, включително информацията, предоставена в искането за преглед с оглед изтичане на срока на действие на мерките, и данните, събрани преди и след започването на разследването, както и информацията, получена от оказалия съдействие производител от Съюза. Тази информация позволи да бъде потвърдено осъществяването на производствена дейност и нивото на производство също и на производителя, който не оказа съдействие при разследването. Въз основа на това общото производство на Съюза по време на РПРП бе изчислено в интервала между 15 000 и 20 000 t (16).
 4.2. Потребление на Съюза
 (87)
 Потреблението бе определено въз основа на обема на вноса и общия обем на продажбите на пазара на Съюза от промишлеността на Съюза, включително проверените данни за


text:
Oxaquim и оценка за WeylChem въз основа на данни от Евростат.
 (88)
 По време на разглеждания период потреблението на Съюза се е променяло, както следва:
 Таблица 1
 Потребление на Съюза
 Общо потребление
 2013 г.
 2014 г.
 2015 г.
 2016 г.
 РПРП
 Тонове
 11 544
 11 803
 10 315
 10 175
 10 482
 Индекс (2013 г. =100)
 100
 102
 89
 88
 91
 Източник: Евростат, проверен отговор на въпросника, оценка за неоказалия съдействие производител от Съюза.
 (89)
 По време на разглеждания период потреблението на Съюза е намаляло — от 11 544 t през 2013 г. на 10 482 t по време на РПРП — или с 9 %.
 4.2.1. Обем и пазарен дял на вноса от Индия и КНР
 Таблица 2
 Обем и пазарни дялове на вноса от Индия и КНР
 Обем на вноса (в тонове)
 2013 г.
 2014 г.
 2015 г.
 2016 г.
 РПРП
 Индия и КНР
 2 633
 2 397
 1 818
 1 855
 1 658
 Индекс (2013 г. =100)
 100
 91
 69
 70
 63
 Пазарен дял в (%)
 22,8
 20,3
 17,6
 18,2
 15,8
 Източник: Евростат.
 (90)
 По време на разглеждания период обемът на вноса от Индия и КНР е отбелязал спад — от 2 633 t през 2013 г. на 1 658 t по време на РПРП, т.е. с 37 %, придружен от намаление на пазарния дял от 22,8 % на 15,8 %, а именно със 7 процентни пункта.
 (91)
 Въпреки че обемите на вноса и пазарният дял на Индия и КНР са намалявали, производителите износители от засегнатите държави все пак са успели да поддържат непренебрежим пазарен дял.
 4.2.2. Цена на вноса и подбиване на цените
 Таблица 3
 Средна цена на вноса от Индия и КНР
 Цена на вноса (EUR/t)
 2013 г.
 2014 г.
 2015 г.
 2016 г.
 РПРП
 Индия и КНР
 745
 645
 769
 724
 718
 Индекс (2012 г. =100)
 100
 87
 103
 97
 96
 Източник: Евростат.
 (92)
 Средните цени на вноса от засегнатите държави първо са спаднали от 745 EUR/t през 2013 г. до 645 EUR/t през 2014 г., но през 2015 г. са се повишили до 769 EUR/t. През 2016 г. и по време на РПРП те отново са се понижили и са достигнали равнище от 718 EUR/t. Като цяло спадът между 2013 г. и РПРП е бил 4 %.
 (93)
 Бе направено сравнение на продажните цени на пазара на Съюза между цените на оказалия съдействие производител от Съюза и цените на вноса от засегнатите държави. Съответните продажни цени на оказалия съдействие производител от Съюза бяха цените за независими клиенти, коригирани при необходимост до равнище франко завод, т.е. без да включват транспортните разходи в Съюза и след приспадане на отстъпките и рабатите.
 (94)
 Тези цени бяха сравнени с цените, определени от индийските и китайските производители износители, коригирани до цената CIF на границата на Съюза. Поради липсата на съдействие от страна на КНР, цената бе основана на данни от Евростат, тъй като те съдържат ценови котировки на равнище CIF на границата на Съюза. Цената CIF след това бе коригирана нагоре за разходите след вноса, т.е. митническо освобождаване,


text:
конвенционално мито и антидъмпингово мито, разходи за обработка и товарене.
 (95)
 Бе отбелязано, че цените на оказалия съдействие производител от Съюза са намалели с 10 % в периода между 2013 г. и РПРП (вж. таблица 7), като намалението не е било толкова рязко за внасяните стоки от засегнатите държави, около 3,6 % за КНР и 6 % за Индия. Въпреки това разликата в цените между внасяните стоки и стоките, произведени в Съюза, е останала висока и е довела до значително подбиване на цената по време на РПРП. Резултатът от сравнението, изразен като процентен дял от оборота на производителя от Съюза по време на РПРП, показа среднопретеглено подбиване на цените. Маржът на подбиване на цените за КНР бе установен на 8 % (17), а за двамата оказали съдействие индийски производители износители подбиването на цените бе установено съответно на 7,1 % и 6,6 %.
 4.3. Икономическо състояние на промишлеността на Съюза
 4.3.1. Общи бележки
 (96)
 В съответствие с член 3, параграф 5 от основния регламент Комисията разгледа всички икономически фактори и показатели, които оказват въздействие върху състоянието на промишлеността на Съюза.
 (97)
 Както бе посочено в съображение 15, за определянето на евентуалната вреда, понесена от промишлеността на Съюза, не бе използвана извадка.
 (98)
 За определянето на вредата Комисията направи разграничение между макроикономическите и микроикономическите показатели за вредата. Комисията оцени макроикономическите показатели, отнасящи се до цялата промишленост на Съюза, въз основа на информацията, предоставена от заявителя в искането за преглед с оглед изтичане на срока на действие на мерките, търговските статистически данни и данните, събрани след започването на разследването в рамките на прегледа. Комисията оцени микроикономическите показатели, отнасящи се само до оказалия съдействие производител от Съюза, Oxaquim, въз основа на данните, съдържащи се в проверения отговор на въпросника. И двата набора от данни бяха счетени за представителни за икономическото състояние на промишлеността на Съюза.
 (99)
 Макроикономическите показатели са: производство, производствен капацитет, използване на капацитета, обем на продажбите, пазарен дял, заетост, производителност и размер на дъмпинговия марж.
 (100)
 Микроикономическите показатели са: средни цени за единица продукция, разходи за единица продукция, разходи за труд, материални запаси, рентабилност, паричен поток, инвестиции и възвръщаемост на инвестициите.
 (101)
 Като се има предвид, че данните за анализ на вредата главно са получени в голяма степен от един източник, данните, свързани с промишлеността на Съюза, трябва да бъдат индексирани с цел да се запази поверителността съгласно член 19 от основния регламент.
 4.3.2. Макроикономически показатели
 4.3.2.1. Производство, производствен капацитет и използване на капацитета
 (102)
 По време на разглеждания период общото производство, производственият капацитет и използването на капацитета на Съюза, са се променяли, както следва:
 Таблица 4
 Производство, производствен капацитет и използване на капацитета
 Индекс (2013 г. = 100)
 2013 г.
 2014 г.
 2015 г.
 2016 г.
 РПРП
 Обем на производството
 100
 114
 114
 116
 124
 Производствен капацитет
 100
 100
 100
 100
 108
 Използване на капацитета
 100
 114
 114
 116
 115
 Източник: проверен отговор на въпросника и оценка за неоказалия съдействие производител от Съюза.
 (103)
 По време на разглеждания период производството се е увеличило. Като цяло по време на разглеждания период обемът


text:
на производството се е увеличил с 24 %.
 (104)
 По време на разглеждания период производственият капацитет е нараснал с 8 % поради инвестиции.
 (105)
 В резултат на малко по-голямото увеличение на обема на производството в сравнение с производствения капацитет, степента на използване на капацитета е нараснала с 15 % по време на разглеждания период.
 4.3.2.2. Обем на продажбите на несвързани клиенти в Съюза и пазарен дял
 (106)
 По време на разглеждания период обемът на продажбите на несвързани клиенти в Съюза и пазарният дял на промишлеността на Съюза са се променяли, както следва:
 Таблица 5
 Обем на продажбите на несвързани клиенти и пазарен дял
 Индекс (2013 г. =100)
 2013 г.
 2014 г.
 2015 г.
 2016 г.
 РПРП
 Обем на продажбите
 100
 103
 95
 89
 94
 Пазарен дял
 100
 101
 106
 101
 103
 Източник: Евростат, проверен отговор на въпросника и оценка за неоказалия съдействие производител от Съюза.
 (107)
 По време на разглеждания период обемът на продажбите е спаднал с 6 %,следвайки 9 % намаление на потреблението в Съюза, описано в съображение 91. Въпреки че обемът на продажбите е спаднал, пазарният дял на промишлеността на Съюза леко се е увеличил по време на разследвания период в рамките на прегледа. Това увеличение е свързано с намаляването на пазарния дял на вноса от Индия и КНР.
 4.3.2.3. Заетост, производителност и разходи за труд
 (108)
 По време на разглеждания период заетостта и производителността са се променяли, както следва:
 Таблица 6
 Заетост, производителност и разходи за работна ръка
 Индекс (2013 г. =100)
 2013 г.
 2014 г.
 2015 г.
 2016 г.
 РПРП
 Брой на наетите лица
 100
 105
 100
 112
 117
 Производителност
 100
 108
 113
 103
 105
 Средни разходи за труд на наето лице
 100
 101
 104
 108
 111
 Източник: проверен отговор на въпросника, оценка за неоказалия съдействие производител от Съюза.
 (109)
 По време на разглеждания период заетостта в промишлеността на Съюза като цяло се е повишила със 17 %, което е в съответствие с увеличението на производствения обем с 24 % по време на разглеждания период.
 (110)
 Между 2013 г. и РПРП средните разходи за труд за наето лице на оказалия съдействие производител от Съюза са се увеличили с 11 %.
 4.3.2.4. Размер на дъмпинговия марж и възстановяване от предишен дъмпинг
 (111)
 По време на разследвания период в рамките на прегледа отделните дъмпингови маржове, установени за оказалите съдействие индийски производители износители, както и за китайския внос, все още бяха значителни (вж. съображения 48 и 72 по-горе).
 (112)
 Въпреки това, независимо от факта, че все още е имало дъмпинг от Индия и от КНР, анализът на показателите за вреда показва, че прилаганите мерки са имали положително въздействие върху промишлеността на Съюза.
 4.3.3. Микроикономически показатели
 4.3.3.1. Общи бележки
 (113)
 Анализът на микроикономическите показатели (продажни цени и разходи за производството, запаси, рентабилност, парични потоци, инвестиции и възвръщаемост на инвестициите) бе извършен на равнището на единствения оказал съдействие производител от Съюза.
 4.3.3.2. Цени и фактори, влияещи върху цените
 (114)
 По време на разглеждания период средните продажни цени на промишлеността на Съюза за несвързани клиенти в Съюза са се променяли, както следва:


text:
Таблица 7
 Средни продажни цени и разходи за единица продукция
 Индекс (2013 г. =100)
 2013 г.
 2014 г.
 2015 г.
 2016 г.
 РПРП
 Средна единична продажна цена в Съюза
 100
 88
 90
 91
 90
 Производствени разходи за единица продукция
 100
 81
 89
 82
 80
 Източник: проверен отговор на въпросника.
 (115)
 Средната единична продажна цена на промишлеността на Съюза за несвързани клиенти в Съюза се е понижила с 10 % по време на разглеждания период. Този спад е следвал в известна степен спада в себестойността на производството с 20 % през РПРП.
 (116)
 Разследването показа, че намалението на разходите се дължи главно на намалението на цените на суровините през периода, както и на оптимизирането на производствения процес чрез инвестиции в технологични подобрения.
 4.3.3.3. Материални запаси
 (117)
 По време на разглеждания период равнищата на запасите на промишлеността на Съюза са се променяли, както следва:
 Таблица 8
 Материални запаси
 Индекс (2013 г. =100)
 2013 г.
 2014 г.
 2015 г.
 2016 г.
 РПРП
 Запаси в края на периода
 100
 27
 11
 13
 49
 Запаси в края на периода като процент от производството (%)
 2,8
 0,7
 0,3
 0,3
 1,1
 Източник: проверен отговор на въпросника.
 (118)
 Предвид характера на разглеждания продукт, запасите са много малки. Тъй като качеството на разглеждания продукт се влошава бързо, производителите произвеждат стоки за незабавна доставка. Следователно този показател не е много съдържателен за описване състоянието на промишлеността на Съюза.
 4.3.3.4. Рентабилност, паричен поток, инвестиции и възвръщаемост на инвестициите
 Таблица 9
 Рентабилност, паричен поток, инвестиции и възвръщаемост на инвестициите
 Индекс (2013 г. = 100)
 2013 г.
 2014 г.
 2015 г.
 2016 г.
 РПРП
 Рентабилност на продажбите в Съюза на несвързани клиенти
 100
 267
 134
 305
 332
 Паричен поток
 100
 144
 110
 149
 165
 Инвестиции
 100
 56
 194
 328
 247
 Възвръщаемост на инвестициите
 100
 281
 144
 283
 333
 Източник: проверен отговор на въпросника.
 (119)
 Комисията определи рентабилността на оказалия съдействие производител от Съюза, като изрази печалбата преди облагане с данъци от продажбите на разглеждания продукт на несвързани клиенти в Съюза като процент от оборота от тези продажби. По време на разглеждания период рентабилността на промишлеността на Съюза показа устойчива тенденция на увеличение, отразяваща по-голямото намаление на производствените разходи в сравнение с продажната цена по време на разглеждания период, както е обяснено в съображение 116.
 (120)
 Нетният паричен поток е способността на промишлеността на Съюза сама да финансира дейността си. Паричният поток се е увеличил по време на разглеждания период, с изключение на 2015 г., когато е намалял. Нетният паричен поток като цяло се е увеличил с 65 % по време на разглеждания период в съответствие с повишаването на рентабилността.
 (121)
 Инвестициите са се увеличили със 147 % по време на разглеждания период, с изключение на 2014 г., когато са намалели с 44 % в сравнение с 2013 г. Инвестициите са били използвани основно за увеличаване на капацитета и следователно на износа, за да останат дружествата конкурентоспособни на световния пазар, но също така са довели до технологично усъвършенстване, по-високо качество, по-добра доходност и по-ниска консумация на суровини, а по този начин и до подобрена


text:
производителност и по-добро опазване на околната среда.
 (122)
 Подобно на останалите финансови показатели, възвръщаемостта на инвестициите от производството и продажбата на сходния продукт е била положителна и е отразявала тенденцията по отношение на рентабилността.
 4.3.4. Заключение относно вредата
 (123)
 Разследването показа, че налагането на мерки от 2011 г. насам е позволило на промишлеността на Съюза да се възстанови от понесената вреда.
 (124)
 Показателите за вредата сочат положителна тенденция за промишлеността на Съюза.
 (125)
 Рентабилността на промишлеността на Съюза се е увеличила значително по време на разглеждания период (с 332 % между 2013 г. и РПРП). Това е значително подобрение в сравнение с ниското или отрицателното ниво на рентабилност, наблюдавано между 2007 и 2011 г. (разглеждания период при първоначалното разследване). Тези печалби, които са частично свързани и с намалението на цените на суровините, са позволили на промишлеността на Съюза да предприеме някои инвестиции, включително намаляване на отпадъците и на въздействието върху околната среда.
 (126)
 Независимо от факта, че потреблението в Съюза е спаднало с 9 % по време на разглеждания период, обемът на производството е нараснал с 24 %, а производственият капацитет — с 8 %, докато обемът на продажбите на пазара на Съюза е спаднал с 6 %. Пазарният дял на промишлеността на Съюза се е увеличил едва с 3 % през РПРП в сравнение с 2013 г. Експортните продажби на промишлеността на Съюза също са се увеличили по време на разглеждания период.
 (127)
 Инвестициите са се увеличили със 147 % по време на разглеждания период, а възвръщаемостта на инвестициите — с 333 %.
 (128)
 По време на разглеждания период производителността се е подобрила. Заетостта също се е увеличила подобно на обема на производството по време на разглеждания период.
 (129)
 Въз основа на изложеното по-горе Комисията стигна до заключението, че промишлеността на Съюза не е понесла съществена вреда по смисъла на член 3, параграф 5 от основния регламент по време на разглеждания период.
 5. ВЕРОЯТНОСТ ОТ ПОВТОРНО ВЪЗНИКВАНЕ ИЛИ ПРОДЪЛЖАВАНЕ НА ВРЕДАТА
 (130)
 Тъй като промишлеността на Съюза не е понесла съществена вреда по време на разследвания период в рамките на прегледа, бе оценено дали има вероятност от повторно възникване на вредата, ако се допусне срокът на действие на мерките по отношение на Индия и КНР да изтече, в съответствие с член 11, параграф 2 от основния регламент.
 (131)
 В тази връзка Комисията разгледа производствения капацитет и свободния капацитет в Индия и КНР, привлекателността на пазара на Съюза и възможното въздействие на развитието на цените и обемите на вноса от Индия и Китай, както и въздействието на това развитие върху обема на продажбите, цените и рентабилността на промишлеността на Съюза.
 (132)
 По отношение на равнищата на цените на вноса разследването показа, че независимо от действащите антидъмпингови мерки, все още е било налице постоянно подбиване на цените на промишлеността в Съюза по време на разглеждания период. Освен това, ако действащите мерки бъдат отменени и се приеме, че цената на вноса от засегнатите държави и цената на промишлеността на Съюза останат същите, както по време на РПРП, цените на вноса ще подбиват


text:
цените на промишлеността на Съюза с между 12 % и 34,1 %. В резултат на това е вероятно промишлеността на Съюза да изгуби обем на продажбите, както и пазарни дялове на пазара на Съюза.
 (133)
 По отношение на производствения капацитети свободния капацитет в Индия и КНР, бе взет предвид извършеният в съображения 52, 53, 77 и 78 анализ. Анализът показа, че КНР разполага със значителен свободен капацитет, а резервният капацитет на Индия е равен или по-голям от общия размер на европейския пазар. Малко вероятно е търсенето на вътрешния пазар в Китай и Индия и експортните пазари, различни от пазара на Съюза, да бъдат в състояние да поемат целия свободен капацитет.
 (134)
 И накрая, както бе отбелязано в съображения 54, 55, 56, 79 и 80, пазарът на Съюза за оксалова киселина е привлекателен и съществува стимул за индийските и китайските производители да пренасочат износа от други трети държави към пазара на Съюза, където цените са по-високи, в случай на отмяна на действащите мерки.
 (135)
 Счита се, че в отсъствието на мерки потенциално значителен внос на дъмпингови продукти от Индия и КНР ще отслаби отново промишлеността на Съюза и ще застраши нейната жизнеспособност и оцеляване.
 (136)
 За да оцени вероятното въздействие на вноса на ниски цени от засегнатите държави върху промишлеността на Съюза, Комисията първо проучи потенциалната загуба на нейния пазарен дял. Тя направи симулация на въздействието, в случай че производителите износители от засегнатите държави внасят същите количества, както през периода на първоначалното разследване, т.е. преди налагането на мерките. Както бе установено при първоначалното разследване, такъв обем на дъмпинговия внос на разглеждания продукт е бил достатъчен, за да причини съществена вреда на промишлеността на Съюза.
 (137)
 За този анализ Комисията счете, че цените на производителите износители от засегнатите държави и тези на промишлеността на Съюза ще останат същите, както по време на РПРП. Освен това Комисията прие, че обемът на вноса от засегнатите държави първо ще поеме пазарния дял на други трети държави, а след това и пазарния дял на промишлеността на Съюза. При тези предположения анализът, посочен в съображение 136, показа, че в случай че мерките бъдат отменени и обемът на китайския и индийския внос достигнат нивата си от периода на първоначалното разследване, оказалият съдействие производител от Съюза ще бъде на загуба и за промишлеността на Съюза отново ще възникне вреда.
 (138)
 Разследването показа, че в случай че мерките бъдат отменени и китайският и индийският внос достигнат нивото си от периода на първоначалното разследване, оказалият съдействие производител от Съюза отново ще бъде на загуба и отново ще възникне вреда.
 (139)
 Въз основа на това се стигна до заключението, че липсата на мерки по всяка вероятност ще доведе до значително увеличаване на износа от КНР и Индия на дъмпингови цени и вероятно отново ще възникне съществена вреда.
 6. ИНТЕРЕС НА СЪЮЗА
 6.1. Предварителни бележки
 (140)
 В съответствие с член 21 от основния регламент Комисията проучи дали запазването на съществуващите мерки по отношение на Индия и КНР би било в противоречие с интереса на Съюза. Интересът на Съюза бе определен въз основа на


text:
оценка на всички различни засегнати интереси, включително тези на промишлеността на Съюза, на вносителите и на ползвателите.
 6.2. Интерес на промишлеността на Съюза
 (141)
 При разследването бе установено, че по време на РПРП промишлеността на Съюза се е възстановила от вредата, причинена от дъмпинговия внос от Индия и КНР. Ако мерките по отношение на Индия и КНР бъдат отменени, е вероятно обаче вредата да възникне повторно, тъй като промишлеността на Съюза би била изложена на дъмпинговия внос, който е вероятно да бъде извършван в големи количества и да упражнява съществен натиск върху цените. В резултат е твърде вероятно икономическото състояние на промишлеността на Съюза значително да се влоши поради причините, изложени по-горе. От друга страна, запазването на мерките би осигурило стабилност на пазара, като би дало възможност на промишлеността на Съюза да запази положителното си икономическо състояние и да продължи своите инвестиции и планове за растеж.
 (142)
 Въз основа на това Комисията стигна до заключението, че запазването на действащите антидъмпингови мерки би било в интерес на промишлеността на Съюза.
 6.3. Интерес на несвързаните вносители
 (143)
 Комисията не получи съдействие от несвързани вносители по време на разследването.
 (144)
 Въз основа на това няма индикации, че запазването на мерките би имало значително отрицателно въздействие върху вносителите, което да неутрализира положителното въздействие на мерките върху промишлеността на Съюза.
 6.4. Интерес на ползвателите
 (145)
 Въпросници бяха изпратени до известни ползватели. Комисията получи отговор само от петима ползватели на разглеждания продукт, въпреки че той се използва в много отрасли. Двама ползватели изпратиха пълни отговори на въпросниците; други двама ползватели изпратиха само попълнени таблици, а един ползвател предостави коментари.
 (146)
 Нито един ползвател не се противопостави на удължаването на срока на действие на мерките, а четирима от тях ясно посочиха, че подкрепят запазването на сегашните антидъмпингови мерки.
 (147)
 Като се има предвид, че Комисията не е получила възражения от ползвателите, изглежда малко вероятно запазването на антидъмпинговите мерки да има отрицателно въздействие върху ползвателите от Съюза, което да неутрализира положителното въздействие на мерките за промишлеността на Съюза.
 6.5. Заключение относно интереса на Съюза
 (148)
 Въз основа на гореизложеното Комисията стигна до заключението, че не са налице основателни причини, свързани с интереса на Съюза, за прекратяване на антидъмпинговите мерки по отношение на вноса на оксалова киселина с произход от Индия и КНР.
 7. ОПОВЕСТЯВАНЕ
 (149)
 Комисията уведоми всички заинтересовани страни за основните факти и съображения, на които се основава намерението ѝ за запазване на съществуващите мерки по отношение на Индия и КНР. На страните също така бе даден срок да представят коментари след оповестяване на информацията. Комисията получи коментари само от промишлеността на Съюза. Тези коментари бяха анализирани и взети предвид, когато това бе обосновано.
 8. АНТИДЪМПИНГОВИ МЕРКИ
 (150)
 С оглед на направените заключения по отношение на продължаването/повторното възникване на дъмпинга и продължаването/повторното възникване на вредата, както бе описано по-горе, съгласно предвиденото в член 11, параграф 2 от основния регламент следва, че антидъмпинговите мерки, приложими към вноса на оксалова киселина с произход от Индия и КНР, наложени с Регламент (ЕС) No 325/2012, следва да бъдат запазени.
 (151)
 Дадено


text:
дружество може да поиска прилагането на тези индивидуални ставки на антидъмпинговото мито, ако впоследствие промени наименованието на правния си субект. Искането трябва да бъде адресирано до Комисията (18). То трябва да съдържа цялата съответна информация, която позволява да се докаже, че промяната не засяга правото на дружеството да се ползва от приложимата за него ставка на митото. Ако промяната на наименованието на дружеството не засяга правото му да се ползва от приложимата за него ставка на митото, в Официален вестник на Европейския съюз ще се публикува известие, с което се съобщава за промяната на наименованието.
 (152)
 Като се има предвид неотдавнашната съдебна практика на Съда на Европейския съюз (19), е целесъобразно да се предвиди размер на лихва за забава, която да се заплаща в случай на възстановяване на окончателни мита, тъй като съответните действащи разпоредби относно митата не предвиждат такъв лихвен процент, а прилагането на националните правила би довело до ненужно нарушаване на конкуренцията между икономическите оператори в зависимост от това коя държава членка е избрана за митническо оформяне.
 (153)
 Комитетът, създаден съгласно член 15, параграф 1 от Регламент (ЕС) 2016/1036 не представи становище,
 ПРИЕ НАСТОЯЩИЯ РЕГЛАМЕНТ:
 Член 1
 1. Налага се окончателно антидъмпингово мито върху вноса на оксалова киселина, независимо дали е под формата на дихидрат (номер по CUS 0028635-1 и номер по CAS 6153-56-6) или на анхидрид (номер по CUS 0021238-4 и номер по CAS 144-62-7) и независимо дали е под формата на воден разтвор, или не, класирана понастоящем в код по КН ex 2917 11 00 (код по ТАРИК 2917110091) и с произход от Индия и Китайската народна република.
 2. Ставката на окончателното антидъмпингово мито, приложима към нетната цена франко граница на Съюза преди обмитяване на продукта, описан в параграф 1 и произвеждан от посочените по-долу дружества, е, както следва:
 Държава
 Дружество
 Ставка на антидъмпинговото мито в (%)
 Допълнителен код по ТАРИК
 Индия
 Punjab Chemicals and Crop Protection Limited
 22,8
 B230
 Star Oxochem Pvt. Ltd
 31,5
 B270
 Всички други дружества
 43,6
 B999
 КНР
 Shandong Fengyuan Chemicals Stock Co., Ltd; Shandong Fengyuan Uranus Advanced Material Co., Ltd
 37,7
 B231
 Yuanping Changyuan Chemicals Co., Ltd
 14,6
 B232
 Всички други дружества
 52,2
 B999
 3. Индивидуалните митнически ставки, определени за дружествата, посочени в параграф 2, се прилагат, ако пред митническите органи на държавите членки се представи валидна търговска фактура, която отговаря на изискванията, посочени в приложението. Ако не бъде представена такава фактура, се прилага митото, приложимо за всички други дружества.
 4. Освен когато е предвидено друго, се прилагат действащите разпоредби относно митата. Лихвата за забава, която трябва да бъде заплатена в случай на възстановяване, което е основание за изплащане на лихви за забава, е лихвеният процент, прилаган от Европейската централна банка по отношение на нейните основни операции по рефинансиране и публикуван в серия С на Официален вестник на Европейския съюз, влязъл в сила на първия календарен ден от месеца, през който се пада крайният срок, увеличен с един процентен пункт.
 Член 2
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият


text:
регламент е задължителен в своята цялост и се прилага пряко във всички държави членки.
 Съставено в Брюксел на 28 юни 2018 година.
 За Комисията
 Председател
 Jean-Claude JUNCKER
 (1) ОВ L 176, 30.6.2016 г., стр. 21.
 (2) Регламент за изпълнение (ЕС) No 325/2012 на Съвета от 12 април 2012 г. за налагане на окончателно антидъмпингово мито и окончателно събиране на временното мито, наложено върху вноса на оксалова киселина с произход от Индия и Китайската народна република (ОВ L 106, 18.4.2012 г., стр. 1).
 (3) Дело T-310/12 Yuanping Changyuan Chemicals Co. Ltd/Съвет на Европейския съюз.
 (4) Регламент за изпълнение (ЕС) 2016/2081 на Комисията от 28 ноември 2016 г. за повторно налагане на окончателно антидъмпингово мито върху вноса на оксалова киселина с произход от Китайската народна република и произведена от Yuanping Changyuan Chemicals Co. Ltd (ОВ L 321, 29.11.2016 г., стр. 48).
 (5) ОВ C 329, 7.9.2016 г., стр. 4.
 (6) Известие за започване на преглед с оглед изтичане на срока на действие на антидъмпинговите мерки, приложими към вноса на оксалова киселина с произход от Индия и от Китайската народна република (ОВ C 117, 12.4.2017 г., стр. 15).
 (7) Информацията, предоставена от двамата производители износители, и следните източници: данни от искането за преглед с оглед изтичане на срока на действие, непроверен формуляр за изготвяне на извадката от друг производител износител и данни от първоначалното разследване. Използването на капацитета за двамата оказали съдействие производители износители бе взето като приблизителна оценка за другите двама известни производители износители.
 (8) Вж. неповерителните документи, предоставени от дружеството Star Oxochem на 23 октомври 2017 г.
 (9) Обща митническа тарифа. Конвенционалната ставка на митото за 2917 11 00 оксалова киселина, нейните соли и естери е 6,5 %. Вж. Регламент за изпълнение (ЕС) 2016/1821 на Комисията от 6 октомври 2016 г. за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа (ОВ L 294, 28.10.2016 г., стр. 1) и Регламент за изпълнение (ЕС) 2017/1925 на Комисията от 12 октомври 2017 г. за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа (ОВ L 282, 31.10.2017 г., стр. 1).
 (10) Схемата ССИИ бе въведена през 2015 г., за да замени предишните схеми. https://www.eepcindia.org/MEIS/about-MEIS-scheme.aspx
 (11) https://archive.india.gov.in/business/taxation/modvat.php На 1 юли 2017 г. Индия въведе своя данък върху стоките и услугите, заменящ различни данъци, включително CENVAT.
 (12) Вж. бележка под линия 7.
 (13) Вж. неповерителните документи, предоставени от дружеството Star Oxochem на 23 октомври 2017 г.
 (14) Приблизителна оценка от искането за преглед с оглед изтичане на срока на действие на мерките. Отбелязва се, че оценките варират и че Комисията използва консервативна оценка. Данните бяха предоставени в интервали от заявителя като негова собствена информация от пазарни проучвания. Пазарният източник на данните е поверителен и разкриването на точна цифра може да даде предимство на конкурентите.
 (15) Френският завод, произвеждащ разглеждания продукт, който принадлежеше на швейцарската група Clariant S.A., бе продаден през 2014 г. на нов инвеститор WeylChem. Въпреки това не са докладвани структурни промени.


text:
(16) Всички стойности са представени в индексирана форма или като интервали, за да се защити поверителността на производителя от Съюза, който оказа съдействие при разследването.
 (17) Поради липсата на съдействие от страна на КНР тези изчисления се основаваха на данни от Евростат.
 (18) European Commission, Directorate-General for Trade, Directorate H, Rue de la Loi 170, 1040 Brussels, Belgium.
 (19) Решение на Съда по дело Wortmann, C-365/15, EU:C:2017:19, точки 35—39.
 ПРИЛОЖЕНИЕ
 Върху валидната търговска фактура, посочена в член 1, параграф 3, трябва да фигурира декларация, подписана от служител на субекта, издал търговската фактура, изготвена по следния образец:
 1.
 Име и длъжност на служителя на субекта, издал търговската фактура.
 2.
 Следната декларация:
 „Аз, долуподписаният, удостоверявам, че (количеството) оксалова киселина, продавана за износ в Европейския съюз и обхваната от настоящата фактура, е произведена от (наименование и адрес на дружеството) (допълнителен код по ТАРИК) в (засегнатата държава). Декларирам, че информацията, предоставена в настоящата фактура, е пълна и вярна.“
 Дата и подпис


text:
 18.7.2015
 BG
 Официален вестник на Европейския съюз
 L 192/8
 РЕГЛАМЕНТ ЗА ИЗПЪЛНЕНИЕ (ЕС) 2015/1178 НА КОМИСИЯТА
 от 17 юли 2015 година
 за определяне на коефициента на разпределение за количествата, за които се отнасят подадените от 1 до 7 юли 2015 г. заявления за лицензии за внос и заявления за права на внос, и за определяне на количествата, които следва да бъдат добавени към определените за подпериода от 1 януари до 31 март 2016 г. количества в рамките на тарифните квоти, открити по силата на Регламент (ЕО) No 616/2007 за птиче месо
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 на Съвета (1), и по-специално член 188 от него,
 като има предвид, че:
 (1)
 С Регламент (ЕО) No 616/2007 на Комисията (2) се откриват годишни тарифни квоти за внос на продукти от сектора на птичето месо с произход от Бразилия, Тайланд и други трети държави.
 (2)
 По отношение на някои от квотите количествата, за които се отнасят заявленията за лицензии за внос, подадени от 1 до 7 юли 2015 г. за подпериода от 1 октомври до 31 декември 2015 г., са по-високи от наличните количества. Поради това следва да се определи до каква степен могат да бъдат издавани лицензии за внос, като се определи коефициент на разпределение, който да се прилага към заявените количества, изчислен съгласно член 7, параграф 2 от Регламент (ЕО) No 1301/2006 на Комисията (3).
 (3)
 По отношение на някои от квотите количествата, за които се отнасят заявленията за права на внос, подадени от 1 до 7 юли 2015 г. за подпериода от 1 октомври до 31 декември 2015 г. са по-високи от наличните количества. Поради това следва да се определи до каква степен могат да бъдат издавани права на внос, като се определи коефициент на разпределение, който да се прилага към заявените количества, изчислен съгласно член член 6, параграф 3 от Регламент (ЕО) No 1301/2006 във връзка с член 7, параграф 2 от посочения регламент.
 (4)
 По отношение на някои от квотите количествата, за които се отнасят заявленията за лицензии за внос и заявленията за права на внос, подадени от 1 до 7 юли 2015 г. за подпериода от 1 октомври до 31 декември 2015 г., са по-ниски от наличните количества. Поради това е целесъобразно да се определят количествата, за които не са били подадени заявления, и тези количества да бъдат добавени към определените за следващия квотен подпериод количества.
 (5)
 За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 1. По отношение на количествата, за които се отнасят подадените по силата на Регламент (ЕО) No 616/2007 заявления за лицензии за внос за подпериода от 1 октомври


text:
до 31 декември 2015 г., се прилага коефициентът на разпределение, посочен в част А от приложението към настоящия регламент.
 2. Количествата, за които не са подадени заявления за лицензии за внос по силата на Регламент (ЕО) No 616/2007 и които следва да бъдат добавени към подпериода от 1 януари до 31 март 2016 г., са посочени в част А от приложението към настоящия регламент.
 Член 2
 1. По отношение на количествата, за които се отнасят подадените по силата на Регламент (ЕО) No 616/2007 заявления за права на внос за подпериода от 1 октомври до 31 декември 2015 г., се прилага коефициентът на разпределение, посочен в част Б от приложението към настоящия регламент.
 2. Количествата, за които не са подадени заявления за права на внос по силата на Регламент (ЕО) No 616/2007 и които следва да бъдат добавени към подпериода от 1 януари до 31 март 2016 г., са посочени в част Б от приложението към настоящия регламент.
 Член 3
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 17 юли 2015 година.
 За Комисията,
 от името на председателя,
 Jerzy PLEWA
 Генерален директор на генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) Регламент (ЕО) No 616/2007 на Комисията от 4 юни 2007 г. за откриване и управление на тарифни квоти на Общността за птиче месо с произход от Бразилия, Тайланд и други трети страни (ОВ L 142, 5.6.2007 г., стр. 3).
 (3) Регламент (ЕО) No 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (ОВ L 238, 1.9.2006 г., стр. 13).
 ПРИЛОЖЕНИЕ
 ЧАСТ A
 Номер на група
 Пореден номер
 Коефициент на разпределение — заявления, подадени за подпериода от 1 октомври до 31 декември 2015 г.
 (в проценти)
 Количества, за които не са подадени заявления и които следва да бъдат добавени към наличните количества за подпериода от 1 януари до 31 март 2016 г.
 (в kg)
 1
 09.4211
 0,362538
 —
 2
 09.4212
 0,734532
 —
 4A
 09.4214
 0,696278
 —
 09.4251
 0,792129
 —
 09.4252
 —
 7 224 290
 6A
 09.4216
 0,371886
 —
 09.4260
 0,458718
 —
 7
 09.4217
 —
 22 177 600
 8
 09.4218
 —
 6 957 600
 ЧАСТ Б
 Номер на група
 Пореден номер
 Коефициент на разпределение — заявления, подадени за подпериода от 1 октомври до 31 декември 2015 г.
 (в проценти)
 Количества, за които не са подадени заявления и които следва да бъдат добавени към наличните количества за подпериода от 1 януари до 31 март 2016 г.
 (в kg)
 5A
 09.4215
 0,567537
 —
 09.4254
 1,460433
 —
 09.4255
 6,211209
 —
 09.4256
 —
 3 050 002


text:
 3.5.2022
 BG
 Официален вестник на Европейския съюз
 L 129/33
 РЕГЛАМЕНТ ЗА ИЗПЪЛНЕНИЕ (ЕС) 2022/695 НА КОМИСИЯТА
 от 2 май 2022 година
 за установяване на правила за прилагането на Директива No 2006/22/ЕО на Европейския парламент и на Съвета по отношение на общата формула за изчисляване на степента на риска за транспортните предприятия
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2006/22/ЕО на Европейския парламент и на Съвета от 15 март 2006 година относно минималните условия за изпълнение на регламенти (ЕО) No 561/2006 и (ЕС) No 165/2014 и Директива 2002/15/ЕО относно социалното законодателство, свързано с дейностите по автомобилния транспорт, и за отмяна на Директива 88/599/ЕИО на Съвета (1), и по специално член 9, параграф 1, втора алинея от нея,
 като има предвид, че:
 (1)
 Ефективното и икономически изгодно прилагане на законодателството на Съюза в областта на автомобилния транспорт е от първостепенно значение за подобряване на пътната безопасност, условията на труд на водачите и социалната закрила, както и за гарантиране на лоялна конкуренция между предприятията за автомобилни превози.
 (2)
 Националните системи за оценка на риска, въведени от държавите членки с цел по-добро насочване на контрола към предприятията с висока степен на риск, се основават на различни национални методи за изчисление. Това затруднява съпоставимостта и обмена на информация относно оценките на риска в контекста на трансграничното правоприлагане.
 (3)
 В член 9, параграф 1, втора алинея от Директива 2006/22/ЕО се изисква Комисията да установи чрез актове за изпълнение обща формула за изчисляване на степента на риска за дадено предприятие.
 (4)
 При изготвянето на тази формула Комисията следва да отчете всички нарушения, които могат да засегнат степента на риска за предприятията, което включва нарушения на Регламент (ЕО) No 561/2006 на Европейския парламент и на Съвета (2), на Регламент (ЕС) No 165/2014 на Европейския парламент и на Съвета (3), на националните разпоредби за транспониране на Директива No 2002/15/ЕО на Европейския парламент и на Съвета (4), както и нарушенията, посочени в член 6 от Регламент (ЕО) No 1071/2009 на Европейския парламент и на Съвета (5).
 (5)
 Общата формула следва да отчита броя, тежестта и честотата на възникване на нарушения и резултатите от проверки, при които не е установено нарушение, както и дали дадено предприятие за автомобилни превози използва интелигентен тахограф съгласно глава II от Регламент (ЕС) No 165/2014 на всички свои превозни средства.
 (6)
 Общата формула за изчисляване на степента на риска за дадено предприятие следва да допринесе значително за хармонизирането на практиките за правоприлагане в целия Съюз, като гарантира, че всички водачи и транспортни предприятия се третират еднакво по отношение на проверките и санкциите съгласно приложимите правила на Съюза.
 (7)
 Когато мерките, предвидени в настоящия регламент, включват обработване на лични данни, те следва да се прилагат в съответствие с правото на Съюза относно защитата на личните данни и неприкосновеността на личния живот и по-специално с Регламент (ЕС) 2016/679 на Европейския парламент и на Съвета (6) и, когато е приложимо, с Директива 2002/58/ЕО на Европейския парламент и на Съвета (7).
 (8)
 Мерките, предвидени в настоящия регламент, са в съответствие със


text:
становището на комитета, създаден съгласно член 42, параграф 1 от Регламент (ЕС) No 165/2014,
 ПРИЕ НАСТОЯЩИЯ РЕГЛАМЕНТ:
 Член 1
 Общата формула за изчисляване на степента на риска за дадено транспортно предприятие и изискванията за нейното прилагане са определени в приложението.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 2 май 2022 година.
 За Комисията
 Председател
 Ursula VON DER LEYEN
 (1) ОВ L 91, 29.3.2019 г., стр. 45.
 (2) Регламент (ЕО) No 561/2006 на Европейския парламент и на Съвета от 15 март 2006 година за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) No 3821/85 и (ЕО) No 2135/98 на Съвета и за отмяна на Регламент (ЕИО) No 3820/85 на Съвета (ОВ L 102, 11.4.2006 г., стр. 1).
 (3) Регламент (ЕС) No 165/2014 на Европейския парламент и на Съвета от 4 февруари 2014 г. относно тахографите в автомобилния транспорт, за отмяна на Регламент (ЕИО) No 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) No 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт (ОВ L 60, 28.2.2014 г., стр. 1).
 (4) Директива 2002/15/ЕО на Европейския парламент и на Съвета от 11 март 2002 г. за организацията на работното време на лицата, извършващи транспортни дейности в автомобилния транспорт (ОВ L 80, 23.3.2002 г., стр. 35).
 (5) Регламент (ЕО) No 1071/2009 на Европейския парламент и на Съвета от 21 октомври 2009 г. за установяване на общи правила относно условията, които трябва да бъдат спазени за упражняване на професията автомобилен превозвач, и за отмяна на Директива 96/26/ЕО на Съвета (ОВ L 300, 14.11.2009 г., стр. 51).
 (6) Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (ОВ L 119, 4.5.2016 г., стр. 1).
 (7) Директива 2002/58/ЕО на Европейския парламент и на Съвета от 12 юли 2002 г. относно обработката на лични данни и защита на правото на неприкосновеност на личния живот в сектора на електронните комуникации (ОВ L 201, 31.7.2002 г., стр. 37).
 ПРИЛОЖЕНИЕ
 ОБЩА ФОРМУЛА ЗА ИЗЧИСЛЯВАНЕ НА СТЕПЕНТА НА РИСКА ЗА ТРАНСПОРТНИТЕ ПРЕДПРИЯТИЯ И ИЗИСКВАНИЯ ЗА НЕЙНОТО ПРИЛАГАНЕ
 1)
 Общата оценка на риска за дадено транспортно предприятие се изчислява, като се използва следната обща формула:
 Където:
 R
 —
 обща оценка на риска за предприятието
 n
 —
 брой нарушения от даден вид при всяка отделна проверка (всички видове проверки).
 i
 —
 индивидуална проверка
 v
 —
 претеглен резултат според вида/тежестта на нарушението (MI/SI/VSI/MSI)
 MSI
 —
 най-тежко нарушение
 VSI
 —
 много тежко нарушение
 SI
 —
 тежко нарушение
 MI
 —
 леко нарушение
 N
 —
 брой на проверените превозни средства по време на индивидуална


text:
проверка
 r
 —
 общ брой на проверките на предприятието
 g
 —
 тегловен коефициент за използването на интелигентен тахограф съгласно глава II от Регламент (ЕС) No 165/2014
 2)
 При прилагането на общата формула се използват следните принципи и елементи:
 3)
 Периодът от време, през който нарушението се отчита във формулата, е две години.
 4)
 Автомобилните превозвачи се класифицират в следните рискови интервали въз основа на тяхната оценка:
 —
 превозвачи, на които не са извършени проверки (сив интервал)
 —
 0—100 точки: нискорискови превозвачи (зелен интервал)
 —
 101—200 точки: превозвачи със среден риск (жълт интервал)
 —
 201 точки или повече: високорискови превозвачи (червен интервал)
 5)
 Претегленият резултат от индивидуалната проверка („i“) се изчислява чрез използване на следните тегловни коефициенти („v“) в зависимост от вида на нарушението:
 MI = 1
 SI = 10
 VSI = 30
 MSI = 90
 6)
 Окончателната оценка на риска за дадено предприятие отчита общия брой на извършените проверки („r“) както на пътя, така и в неговите помещения, включително проверките, при които не са установени нарушения.
 7)
 Проверките, при които не са установени нарушения, се записват с нула точки.
 8)
 Претегленият резултат от индивидуална проверка отчита всички проверени превозни средства („N“).
 9)
 За дата на нарушението, която се взема предвид в общата формула, се счита датата, на която нарушението е станало окончателно, т.е. вече не е предмет на разглеждане. Нарушенията се отчитат само веднъж във формулата.
 10)
 Ако при проверка в помещенията на транспортно предприятие се установи, че целият автомобилен парк е оборудван с интелигентен тахограф съгласно глава II от Регламент (ЕС) No 165/2014, неговият краен резултат се умножава по коефициент 0,9 („g“).


text:
 2.2.2016
 BG
 Официален вестник на Европейския съюз
 L 25/44
 РЕГЛАМЕНТ ЗА ИЗПЪЛНЕНИЕ (ЕС) 2016/129 НА КОМИСИЯТА
 от 1 февруари 2016 година
 за изменение на Регламент (ЕС) No 37/2010 по отношение на субстанцията „пречистен полутвърд екстракт от Humulus lupulus L., съдържащ приблизително 48 % бета-горчиви киселини (като калиеви соли)“
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) No 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) No 726/2004 на Европейския парламент и на Съвета (1), и по-специално член 14 във връзка с член 17 от него,
 като взе предвид становището на Европейската агенция по лекарствата, изготвено от Комитета по лекарствените продукти за ветеринарна употреба,
 като има предвид, че:
 (1)
 Съгласно член 17 от Регламент (ЕО) No 470/2009 максимално допустимите стойности на остатъчните количества (наричани по-долу „МДСОК“) за фармакологичноактивни субстанции, предназначени за употреба в Съюза във ветеринарномедицински продукти за животни, отглеждани за производство на храни, или в биоцидни продукти, използвани в животновъдството, се установяват в регламент.
 (2)
 Фармакологичноактивните субстанции и тяхната класификация по отношение на МДСОК в храните от животински произход са посочени в таблица 1 от приложението към Регламент (ЕС) No 37/2010 на Комисията (2).
 (3)
 Пречистеният полутвърд екстракт от Humulus lupulus L. с близо 48 % съдържание на бета-горчиви киселини (като калиеви соли) все още не е включен в тази таблица.
 (4)
 До Европейската агенция по лекарствата (наричана по-нататък „ЕМА“) бе подадено заявление за установяване на МДСОК за пречистен полутвърд екстракт от Humulus lupulus L., съдържащ приблизително 48 % бета-горчиви киселини (като калиеви соли), в мед.
 (5)
 Въз основа на становището на Комитета по лекарствените продукти за ветеринарна употреба EMA издаде препоръка, съгласно която установяването на МДСОК за пречистен полутвърд екстракт от Humulus lupulus L., съдържащ приблизително 48 % бета-горчиви киселини (като калиеви соли), в мед не е необходимо за защитата на здравето на човека.
 (6)
 В съответствие с член 5 от Регламент (ЕО) No 470/2009 ЕМА трябва да разгледа възможността МДСОК, установени за фармакологичноактивна субстанция в определен хранителен продукт, да бъдат използвани по отношение на друг хранителен продукт, получен от същия вид животни, или МДСОК, установени за фармакологичноактивна субстанция при един или повече видове, да бъдат използвани и за други видове животни.
 (7)
 Тъй като остатъчните количества в меда не участват в същите метаболитни процеси като тези в други храни от животински произход, ЕМА заключи, че не е целесъобразно препоръката относно МДСОК за пречистен полутвърд екстракт от Humulus lupulus L., съдържащ приблизително 48 % бета-горчиви киселини (като калиеви соли), да бъде екстраполирана.
 (8)
 Поради това Регламент (ЕС) No 37/2010 следва да бъде съответно изменен.
 (9)
 Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,
 ПРИЕ НАСТОЯЩИЯ


text:
РЕГЛАМЕНТ:
 Член 1
 Приложението към Регламент (ЕС) No 37/2010 се изменя в съответствие с приложението към настоящия регламент.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 1 февруари 2016 година.
 За Комисията
 Председател
 Jean-Claude JUNCKER
 (1) ОВ L 152, 16.6.2009 г., стр. 11.
 (2) Регламент (ЕС) No 37/2010 на Комисията от 22 декември 2009 г. относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход (ОВ L 15, 20.1.2010 г., стр. 1).
 ПРИЛОЖЕНИЕ
 В таблица 1 от приложението към Регламент (ЕС) No 37/2010 по азбучен ред се вмъква вписване за следната субстанция:
 Фармакологичноактивна субстанция
 Маркерно остатъчно вещество
 Животински видове
 МДСОК
 Прицелни тъкани
 Други разпоредби (в съответствие с член 14, параграф 7 от Регламент (ЕО) No 470/2009)
 Терапевтична класификация
 „Пречистен полутвърд екстракт от Humulus lupulus L., съдържащ приблизително 48 % бета-горчиви киселини (като калиеви соли)
 НЕПРИЛОЖИМО
 Пчели
 Не се изискват МДСОК
 Мед
 НЯМА ВПИСВАНЕ
 Противопаразитни средства/средства, действащи срещу ектопаразити“


text:
 2.4.2016
 BG
 Официален вестник на Европейския съюз
 L 87/24
 РЕГЛАМЕНТ ЗА ИЗПЪЛНЕНИЕ (ЕС) 2016/481 НА КОМИСИЯТА
 от 1 април 2016 година
 за отмяна на Регламент (ЕИО) No 2454/93 на Комисията за определяне на разпоредби за прилагане на Регламент (ЕИО) No 2913/92 на Съвета за създаване на Митнически кодекс на Общността
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2913/92 на Съвета от 12 октомври 1992 г. относно създаване на Митнически кодекс на Общността (1), и по-специално членове 247 — 249 от него,
 като има предвид, че:
 (1)
 С Регламент (ЕС) No 952/2013 на Европейския парламент и на Съвета (2) се установява Митническият кодекс на Съюза. Той се прилага от 1 май 2016 г. Този регламент заменя Регламент (ЕИО) No 2913/92, считано от 1 май 2016 г. Той също така предоставя правомощия на Комисията да приема делегирани актове с цел да допълни някои несъществени елементи на Митническия кодекс на Съюза и да приема актове за изпълнение, за да осигури еднакви условия за прилагането му.
 (2)
 Комисията е упражнила делегираните ѝ правомощия с приемането на Делегиран регламент (ЕС) 2015/2446 (3). Комисията е упражнила своите изпълнителни правомощия с приемането на Регламент за изпълнение (ЕС) 2015/2447 (4). Тези два регламента също следва да се прилагат от 1 май 2016 г.
 (3)
 Регламент (ЕИО) No 2454/93 на Комисията (5), с който се определят разпоредби за прилагането на Регламент (ЕИО) No 2913/92, става безпредметен от датата на прилагане на Делегиран регламент (ЕС) 2015/2446 и Регламент за изпълнение (ЕС) 2015/2447 и следователно трябва да бъде отменен, считано от тази дата.
 (4)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Регламент (ЕИО) No 2454/93 се отменя.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Той се прилага от 1 май 2016 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 1 април 2016 година.
 За Комисията
 Председател
 Jean-Claude JUNCKER
 (1) ОВ L 302, 19.10.1992 г., стр. 1.
 (2) Регламент (ЕС) No 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).
 (3) Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) No 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 29.12.2015 г., стр. 1).
 (4) Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) No 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
 (5) Регламент (ЕИО) No 2454/93 на Комисията от 2 юли 1993 г. за определяне на разпоредби за прилагане на Регламент (ЕИО)


text:
 20.12.2016
 BG
 Официален вестник на Европейския съюз
 L 345/3
 РЕГЛАМЕНТ ЗА ИЗПЪЛНЕНИЕ (ЕС) 2016/2302 НА КОМИСИЯТА
 от 8 декември 2016 година
 за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания [Pomodoro di Pachino (ЗГУ)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 В съответствие с член 53, параграф 1, първа алинея от Регламент (ЕС) No 1151/2012 Комисията разгледа заявлението на Италия за одобрение на изменение в спецификацията на защитеното географско указание „Pomodoro di Pachino“, регистрирано по силата на Регламент (ЕО) No 617/2003 на Комисията (2), изменен с Регламент за изпълнение (ЕС) No 675/2013 на Комисията (3).
 (2)
 Тъй като въпросното изменение не е несъществено по смисъла на член 53, параграф 2 от Регламент (ЕС) No 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
 (4).
 (3)
 Тъй като Комисията не получи никакви възражения съгласно член 51 от Регламент (ЕС) No 1151/2012, изменението в спецификацията следва да бъде одобрено,
 ПРИЕ НАСТОЯЩИЯ РЕГЛАМЕНТ:
 Член 1
 Одобрява се публикуваното в Официален вестник на Европейския съюз изменение в спецификацията на наименованието „Pomodoro di Pachino“ (ЗГУ).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 8 декември 2016 година.
 За Комисията,
 от името на председателя,
 Phil HOGAN
 Член на Комисията
 (1) ОВ L 343, 14.12.2012 г., стр. 1.
 (2) Регламент (ЕО) No 617/2003 на Комисията от 4 април 2003 г. за допълнение на приложението към Регламент (ЕО) No 2400/96 относно вписването на някои означения в „Регистър на защитените наименования за произход и защитените географски указания“, предвиден в Регламент (ЕИО) No 2081/92 на Съвета за защита на географските указания и на наименованията за произход на селскостопанските и хранителни продукти (Carne dos Açores, Borrego do Nordeste Alentejano, Carne de Porco Alentejano, Pomodoro di Pachino, Uva da tavola di Mazzarrone) (ОВ L 89, 5.4.2003 г., стр. 3).
 (3) Регламент за изпълнение (ЕС) No 675/2013 на Комисията от 15 юли 2013 г. за одобрение на изменение, което не е несъществено, в спецификацията на название, вписано в Регистъра на защитените наименования за произход и на защитените географски указания [Pomodoro di Pachino (ЗГУ)] (ОВ L 194, 17.7.2013 г., стр. 1).
 (4) ОВ C 271, 26.7.2016 г., стр. 5.


text:
 21.6.2017
 BG
 Официален вестник на Европейския съюз
 L 158/34
 РЕГЛАМЕНТ ЗА ИЗПЪЛНЕНИЕ (ЕС) 2017/1097 НА КОМИСИЯТА
 от 20 юни 2017 година
 за определяне на количествата, които следва да бъдат добавени към определените за подпериода от 1 октомври до 31 декември 2017 г. количества в рамките на тарифните квоти, открити по силата на Регламент (ЕО) No 539/2007 в сектора на яйцата и за яйчен албумин
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 на Съвета (1), и по-специално член 188, параграфи 2 и 3 от него,
 като има предвид, че:
 (1)
 С Регламент (ЕО) No 539/2007 на Комисията (2) се откриват годишни тарифни квоти за внос на продукти в сектора на яйцата и за яйчен албумин.
 (2)
 Количествата, за които се отнасят заявленията за лицензии за внос, подадени от 1 до 7 юни 2017 г. за подпериода от 1 юли до 30 септември 2017 г., са по-ниски от наличните количества. Поради това е целесъобразно да се определят количествата, за които не са били подадени заявления, и тези количества да бъдат добавени към определените за следващия квотен подпериод количества.
 (3)
 За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,
 ПРИЕ НАСТОЯЩИЯ РЕГЛАМЕНТ:
 Член 1
 Количествата, за които не са подадени заявления за лицензии за внос по силата на Регламент (ЕО) No 539/2007 и които следва да бъдат добавени към подпериода от 1 октомври до 31 декември 2017 г., са посочени в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 20 юни 2017 година.
 За Комисията,
 от името на председателя,
 Jerzy PLEWA
 Генерален директор
 Генерална дирекция „Земеделие и развитие на селските райони“
 (1) ОВ L 347, 20.12.2013 г., стр. 671.
 (2) Регламент (ЕО) No 539/2007 на Комисията от 15 май 2007 г. за откриване и управление на вносни тарифни квоти в сектора на яйцата и за яйчен албумин (ОВ L 128, 16.5.2007 г., стр. 19).
 ПРИЛОЖЕНИЕ
 Пореден номер
 Количества, за които не са подадени заявления и които следва да бъдат добавени към наличните количества за подпериода от 1 октомври до 31 декември 2017 г.
 (в kg, изразено в еквивалент на яйца с черупки)
 09.4015
 27 000 000
 09.4401
 278 421
 09.4402
 2 945 000


text:
 23.11.2021
 BG
 Официален вестник на Европейския съюз
 L 416/80
 РЕГЛАМЕНТ ЗА ИЗПЪЛНЕНИЕ (ЕС) 2021/2037 НА КОМИСИЯТА
 от 22 ноември 2021 година
 за определяне на правила за прилагането на Регламент (ЕС) 2016/429 на Европейския парламент и на Съвета по отношение на освобождаването на операторите от задълженията за регистрация на животновъдни обекти за аквакултура и за водене на дневник
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/429 на Европейския парламент и на Съвета за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 175, параграф 2 и член 190 от него,
 като има предвид, че:
 (1)
 С Регламент (ЕС) 2016/429 се определят правила относно задължението на операторите да регистрират животновъдни обекти за аквакултура и задълженията на операторите на животновъдни обекти за аквакултура и на превозвачите на водни животни за водене на дневник. Освен това в посочения регламент се предвижда, че Комисията може да определя правила за прилагане по отношение на видовете животновъдни обекти за аквакултура, които могат да бъдат освободени от държавите членки от изискването за регистрация, тъй като те представляват незначителен риск от разпространение на болести от списъка или на нововъзникващи болести, както и правила за прилагане по отношение на видовете животновъдни обекти за аквакултура и на превозвачите на водни животни, които могат да бъдат освободени от държавите членки от изискването за водене на определени видове дневници. Поради това е целесъобразно в настоящия регламент да бъдат определени такива правила. Освен това, тъй като Делегиран регламент (ЕС) 2020/691 на Комисията (2) беше приет в рамките на Регламент (ЕС) 2016/429 и с него се определят правила относно водните животни, определенията, установени в посочения делегиран регламент, следва да се прилагат и за целите на настоящия регламент.
 (2)
 Определението за „животновъдния обект“, посочено в член 4, точка 27 от Регламент (ЕС) 2016/429, е обхватно, както и определението за „аквакултура“, посочено в точка 6 от същия член. Поради това е целесъобразно правомощието, предоставено на Комисията с член 175, параграф 2 от посочения регламент, да се използва, за да се даде възможност на държавите членки да освобождават определени видове животновъдни обекти за аквакултура, които представляват незначителен риск, от изискването за регистрация от компетентния орган.
 (3)
 Някои животновъдни обекти за аквакултура, които са затворени съоръжения или които не изхвърлят отпадъчни води директно в природните води, представляват нисък риск от замърсяване на откритите води. Когато се вземат под внимание допълнителни фактори, като например движението на водни животни към животновъдния обект за аквакултура и от него, както и видовете, категориите и количеството на отглежданите там животни, някои от тези животновъдни обекти за аквакултура може да се счита, че представляват незначителен риск от разпространение на болести, и поради това могат да бъдат освободени от държавите членки от изискването за регистрация.
 (4)
 Декоративните водни животни често се отглеждат като домашни любимци в помещения, които не са част от домакинства. Такива помещения попадат в обхвата на определението за „животновъден обект“,


text:
установено в член 4, точка 27 от Регламент (ЕС) 2016/429. Аналогично на това помещенията, в които се отглеждат аквакултурни животни с цел използване при здравни грижи и други подобни цели, попадат в обхвата на определението за „животновъден обект“. Аквакултурните животни също така често се отглеждат, като се излагат на показ в ресторанти с цел да бъдат закупени за консумация от човека, а понякога — в басейни или резервоари в някои домакинства, като са предназначени за консумация от човека. Ако такива животновъдни обекти за аквакултура са затворени съоръжения или не изхвърлят отпадъчни води директно в природните води и от тях не се придвижват аквакултурни животни, те представляват незначителен риск и поради това на държавите членки следва да бъде разрешено да ги освободят от изискването за регистрация.
 (5)
 В някои случаи, в зависимост от вида на въпросното съоръжение за аквакултура, следва да бъдат изпълнени и допълнителни изисквания, за да се намалят рисковете от болести и да бъде възможно освобождаването от регистрация. Например магазините за търговия на дребно, които продават декоративни видове на стопани на домашни любимци, или съоръженията за отдих, или домакинствата, в които аквакултурните животни се отглеждат на открито в басейни или резервоари — тяхно крайно местоназначение, следва да получават доставката на животни директно от животновъден обект за аквакултура, одобрен в съответствие с Регламент (ЕС) 2016/429, за да бъдат освободени от държавите членки от изискването за регистрация.
 (6)
 Животновъдни обекти за аквакултура, които се състоят от мрежени клетки или други структури, в които преди това временно са държани в природни води диви водни животни в същата епидемиологична единица като тази, в която са били уловени, докато се извърши събирането им за консумация от човека, също представляват незначителен риск и могат да бъдат освободени от държавите членки от изискването за регистрация.
 (7)
 Воденето на дневник има важна роля за проследимостта на аквакултурните животни. При определени обстоятелства обаче може да бъде предоставено освобождаване от изискването операторите да водят такива дневници, когато рискът, свързан с конкретен вид животновъден обект за аквакултура, е нисък. Животновъдните обекти за аквакултура, регистрирани в съответствие с член 173 от Регламент (ЕС) 2016/429, от които аквакултурните животни не се придвижват към други животновъдни обекти за аквакултура, нито се пускат в дивата природа, представляват по-ниско ниво на риск от тези, които трябва да бъдат одобрени в съответствие с членове 176 или 177 от посочения регламент. Следователно такива регистрирани животновъдни обекти за аквакултура могат да бъдат освободени от държавите членки от изискването за водене на определени дневници.
 (8)
 Превозвачите на определени категории водни животни, които се транспортират при спазване на условията за биологична сигурност, също могат да бъдат освободени от държавите членки от изискването за водене на определени дневници. В настоящия регламент следва да бъдат определени категориите водни животни и подробна информация за условията, при които те трябва да бъдат транспортирани, както и дневниците, за които се отнася освобождаването от задължението за водене.
 (9)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 Предмет и приложно поле


text:
В настоящия регламент се определят правила относно:
 а)
 видовете животновъдни обекти за аквакултура, представляващи незначителен риск, които могат да бъдат освободени от държавите членки от изискването за регистрация в съответствие с член 174 от Регламент (ЕС) 2016/429;
 б)
 видовете животновъдни обекти за аквакултура и превозвачите, представляващи нисък риск от разпространение на болести от списъка или нововъзникващи болести, които могат да бъдат освободени от държавите членки от изискванията за водене на дневник, предвидени в членове 186 и 188 от Регламент (ЕС) 2016/429.
 Член 2
 Определения
 За целите на настоящия регламент се прилагат определенията, посочени в член 2 от Делегиран регламент (ЕС) 2020/691.
 Член 3
 Видове животновъдни обекти за аквакултура, които могат да бъдат освободени от държавите членки от изискването за регистрация
 Видовете животновъдни обекти за аквакултура, които могат да бъдат освободени от държавите членки от изискването за регистрация в съответствие с член 174 от Регламент (ЕС) 2016/429, са както следва:
 а)
 животновъдни обекти за аквакултура, които са затворени съоръжения или които не изхвърлят отпадъчни води директно в природните води, от които аквакултурни животни не се придвижват към други животновъдни обекти за аквакултура, нито се пускат в дивата природа, и са един от следните видове животновъдни обекти за аквакултура:
 i)
 помещения, в които се отглеждат декоративни животни като домашни любимци за излагане на показ в аквариуми или в басейни;
 ii)
 ресторанти, където аквакултурни животни се излагат на показ в аквариуми или в басейни и са с цел консумация от човека;
 iii)
 животновъдни обекти, в които аквакултурните животни се отглеждат за използване при здравни грижи и други подобни видове употреба;
 iv)
 магазини за търговия на дребно, в които се отглеждат аквакултурни животни, предназначени за декоративни цели, които са доставени директно от животновъден обект за аквакултура или групи от тях, одобрени в съответствие с член 176 или член 177 от Регламент (ЕС) 2016/429 („одобрен животновъден обект за аквакултура“), и които се продават директно на крайния стопанин на домашни любимци;
 v)
 съоръжения за отдих на открито, в които аквакултурните животни се отглеждат в басейни за естетически цели или с оглед на качеството на водата, които се доставят директно от одобрен животновъден обект за аквакултура;
 vi)
 домакинства, в които аквакултурните животни се отглеждат на открито в басейни или резервоари единствено за лична консумация и са доставени директно от одобрен животновъден обект за аквакултура;
 б)
 животновъдни обекти за аквакултура, които се състоят от мрежени клетки или други структури, в които преди това временно са държани в природни води диви водни животни в същата епидемиологична единица като тази, в която са били уловени, докато се извърши събирането им за консумация от човека.
 Член 4
 Видове животновъдни обекти за аквакултура и превозвачи, които могат да бъдат освободени от държавите членки от определени изисквания за водене на дневник
 1. Видовете животновъдни обекти за аквакултура, които в съответствие с член 186, параграф 2 от Регламент (ЕС) 2016/429 могат да бъдат освободени от държавите членки от изискването да се води дневник за цялата или част от информацията, посочена в член 186, параграф 1, букви в), г) и д) от същия регламент, са


text:
животновъдните обекти за аквакултура или групите от тях, които отговарят на следните условия:
 а)
 регистрирани са от компетентния орган в съответствие с член 173 от Регламент (ЕС) 2016/429; и
 б)
 аквакултурни животни не се придвижват от тях към други животновъдни обекти за аквакултура, нито се пускат в дивата природа.
 2. Превозвачите, които в съответствие с член 188, параграф 2 от Регламент (ЕС) 2016/429 могат да бъдат освободени от държавите членки от изискването да водят дневник за цялата или част от информацията, посочена в член 188, параграф 1 от същия регламент, са превозвачите на изброените по-долу категории водни животни, при условие че водните животни се придвижват в пломбирани, непропускливи контейнери, които остават неотворени и с ненарушена цялост от момента на натоварването им до разтоварването им на крайното им местоназначение:
 а)
 аквакултурни животни, предназначени за декоративни цели;
 б)
 яйца, хайвер и гамети от водни животни, които са предназначени за целите на аквакултурата или за пускане в дивата природа.
 Член 5
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 22 ноември 2021 година.
 За Комисията
 Председател
 Ursula VON DER LEYEN
 (1) ОВ L 84, 31.3.2016 г., стр. 1.
 (2) Делегиран регламент (ЕС) 2020/691 на Комисията от 30 януари 2020 г. за допълнение на Регламент (ЕС) 2016/429 на Европейския парламент и на Съвета по отношение на правилата за животновъдните обекти за аквакултура и превозвачите на водни животни (ОВ L 174, 3.6.2020 г., стр. 345).


text:
 2.9.2011
 BG
 Официален вестник на Европейския съюз
 L 227/3
 РЕГЛАМЕНТ ЗА ИЗПЪЛНЕНИЕ (ЕС) No 872/2011 НА СЪВЕТА
 от 1 септември 2011 година
 за прилагане на член 16, параграф 2 от Регламент (ЕС) No 204/2011 относно ограничителни мерки с оглед на положението в Либия
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕС) No 204/2011 на Съвета от 2 март 2011 г. относно ограничителни мерки с оглед на положението в Либия (1), и по-специално член 16, параграф 2 от него,
 като има предвид, че с оглед на развитието на събитията в Либия, списъкът на физическите и юридическите лица, образувания и органи които са подложени на ограничителни мерки, съдържащ се в приложение III към Регламент (ЕС) No 204/2011, следва да бъде изменен,
 ПРИЕ НАСТОЯЩИЯ РЕГЛАМЕНТ:
 Член 1
 Вписванията относно образуванията, посочени в приложението към настоящия регламент, се заличават от списъка, съдържащ се в приложение III към Регламент (ЕС) No 204/2011.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 1 септември 2011 година.
 За Съвета
 Председател
 M. DOWGIELEWICZ
 (1) ОВ L 58, 3.3.2011 г., стр. 1.
 ПРИЛОЖЕНИЕ
 Образувания, посочени в член 1
 2.
 Фонд за икономическо и социално развитие
 8.
 Национална търговска банка (National Commercial Bank)
 9.
 Банка „Gumhouria“
 10.
 Банка „Sahara“
 11.
 Azzawia (Azawiya) Refining
 12.
 Ras Lanuf Oil and Gas Processing Company (RASCO)
 13.
 Brega
 14.
 Sirte Oil Company
 15.
 Waha Oil Company
 17.
 Tamoil Africa Holdings Limited (изв. още като Oil Libya Holding Company)
 23.
 First Gulf Libyan Bank
 25.
 National Oil Wells and Drilling and Workover Company (изв. още като National Oil Wells Chemical and Drilling and Workover Equipment Co.; изв. още като National Oil Wells Drilling And Workover Equipment Co.)
 26.
 North African Geophysical Exploration Company (изв. още като NAGECO; изв. още като North African Geophysical Exploration)
 27.
 National Oil Fields and Terminals Catering Company
 28.
 Mabruk Oil Operations
 30.
 Harouge Oil Operations (изв. още като Harouge; изв. още като Veba Oil Libya GMBH)
 31.
 Jawaby Property Investment Limited
 32.
 Tekxel Limited
 39.
 Mediterranean Oil Services Company (изв. още като Mediterranean Sea Oil Services Company)
 40.
 Mediterranean Oil Services GMBH (изв. още като MED OIL OFFICE DUESSELDORF, изв. още като MEDOIL)
 41.
 Libyan Arab Airlines
 43.
 Пристанищни власти в Триполи
 44.
 Пристанищни власти в Al Khoms
 45.
 Пристанищни власти в Brega
 46.
 Пристанищни власти в Ras Lanuf
 47.
 Пристанищни власти в Zawia
 48.
 Пристанищни власти в Zuwara
 49.
 Al-Sharara Oil Services Company (изв. още като: Al Sharara, Al-shahara oil service company, Sharara Oil Service Company, Sharara, Al-Sharara al-Dhahabiya Oil Service Company)


text:
 17.12.2016
 BG
 Официален вестник на Европейския съюз
 L 344/63
 РЕГЛАМЕНТ ЗА ИЗПЪЛНЕНИЕ (ЕС) 2016/2287 НА КОМИСИЯТА
 от 16 декември 2016 година
 за изменение на Регламент (ЕО) No 431/2008 за откриване и управление на тарифна квота за замразено говеждо месо и на Регламент за изпълнение (ЕС) No 593/2013 относно откриването и управлението на тарифни квоти за висококачествено прясно, охладено и замразено говеждо и замразено биволско месо
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1), и по-специално член 187, буква а) от него
 като има предвид, че:
 (1)
 С Регламент (ЕО) No 431/2008 на Комисията (2) се урежда откриването и управлението на тарифна квота за внос на замразено месо от едър рогат добитък с код по КН 0202 и на продукти с код по КН 0206 29 91.
 (2)
 С Регламент за изпълнение (ЕС) No 593/2013 на Комисията (3) се урежда откриването и управлението на тарифни квоти за висококачествено прясно, охладено и замразено говеждо и замразено биволско месо.
 (3)
 С присъединяването на Република Хърватия Европейският съюз разшири своя митнически съюз. Вследствие на това ЕС бе задължен съгласно правилата на Световната търговска организация (СТО) да започне преговори с членовете на СТО, които разполагат с права за преговаряне с присъединяващата се държава членка, за евентуално постигане на компенсираща договореност.
 (4)
 Със споразумението под формата на размяна на писма между Европейския съюз и Източна република Уругвай в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз, одобрено с Решение (ЕС) 2016/1884 на Съвета (4), се урежда увеличаването на две съществуващи тарифни квоти на ЕС за говеждо месо. Съществуващата квота за обезкостено месо от едър рогат добитък следва да бъде увеличена с 76 тона и съществуващата квота за замразено месо от едър рогат добитък следва да бъде увеличена с 1 875 тона.
 (5)
 Споразумението между Европейския съюз и Източна република Уругвай ще се прилага от 1 януари 2017 г. и затова е уместно настоящият регламент да се прилага от същата дата.
 (6)
 За целите на адекватното управление на тарифната квота, предвидена в Регламент (ЕО) No 431/2008, допълнителното количество замразено месо от едър рогат добитък следва да се отпусне от квотния период 2017/2018 година.
 (7)
 Регламент (ЕО) No 431/2008 и Регламент за изпълнение (ЕС) No 593/2013 следва да бъдат съответно изменени.
 (8)
 Мерките, предвидени в настоящия регламент, са в съответствие със становището на Комитета за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 Член 1, параграф 1 от Регламент (ЕО) No 431/2008 се изменя, както следва:
 1)
 В първата алинея думите „53 000 тона“ се заменят с думите „54 875 тона“.
 2)
 Добавя се


text:
следната втора алинея:
 „Същевременно, за периода на тарифната квота за внос 2016/2017 година общото количество е 53 000 тона.“
 Член 2
 Регламент за изпълнение (ЕС) No 593/2013 се изменя, както следва:
 1)
 В член 1, параграф 1 буква а) се заменя със следното:
 „а)
 66 826 тона за висококачествено прясно, охладено или замразено месо от едър рогат добитък с кодове по КН 0201 и 0202 и за продукти с кодове по КН 0206 10 95 и 0206 29 91“.
 2.
 В член 2, първа алинея, буква в) в първата алинея думите „6 300 тона“ се заменят с думите „6 376 тона“;
 Член 3
 Настоящият регламент влиза в сила на третия ден след деня на публикуването му в Официален вестник на Европейския съюз.
 Регламентът се прилага от 1 януари 2017 година.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 16 декември 2016 година.
 За Комисията
 Председател
 Jean-Claude JUNCKER
 (1) ОВ L 347, 20.12.2013 г., стр. 671.
 (2) Регламент (ЕО) No 431/2008 на Комисията от 19 май 2008 г. за откриване и управление на тарифна квота за замразено месо от едър рогат добитък, включено в код по КН 0202 и продукти, включени в код по КН 0206 29 91 (ОВ L 130, 20.5.2008 г., стр. 3).
 (3) Регламент за изпълнение (ЕС) No 593/2013 на Комисията от 21 юни 2013 година относно откриването и управлението на тарифни квоти за висококачествено прясно, охладено и замразено говеждо и замразено биволско месо (ОВ L 170, 22.6.2013 г., стр. 32).
 (4) Решение (ЕС) 2016/1884 на Съвета от 18 октомври 2016 г. за сключване на Споразумение под формата на размяна на писма между Европейския съюз и Източна република Уругвай в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз (ОВ L 291, 26.10.2016 г., стр. 1).


text:
 21.10.2011
 BG
 Официален вестник на Европейския съюз
 L 276/24
 РЕГЛАМЕНТ ЗА ИЗПЪЛНЕНИЕ (ЕС) No 1053/2011 НА КОМИСИЯТА
 от 20 октомври 2011 година
 относно издаването на лицензии за внос и предоставянето на права за внос, за които са подадени заявления през първите седем дни на месец октомври 2011 г. в рамките на тарифните квоти, открити съгласно Регламент (ЕО) No 616/2007 за птичето месо
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
 като взе предвид Регламент (ЕО) No 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (2), и по-специално член 7, параграф 2 от него,
 като има предвид, че:
 (1)
 С Регламент (ЕО) No 616/2007 на Комисията (3) се откриват тарифни квоти за внос на продукти от сектора на птичето месо с произход от Бразилия, Тайланд и други трети страни.
 (2)
 Заявленията за лицензии за внос, подадени през първите седем дни на месец октомври 2011 г. за подпериода от 1 януари до 31 март 2012 г. по отношение на групи 1, 2, 4, 6, 7 и 8, надвишават наличните количества за някои квоти. Поради това следва да се определи до каква степен могат да се издават лицензии за внос, като се определи коефициент на разпределение, който да се прилага към заявените количества.
 (3)
 Заявленията за права за внос, подадени през първите седем дни на месец октомври 2011 г. за подпериода от 1 януари до 31 март 2012 г. по отношение на група 5, надвишават наличните количества за някои квоти. Поради това следва да се определи до каква степен могат да се отпускат права за внос, като се определи коефициент на разпределение, който да се прилага към заявените количества,
 ПРИЕ НАСТОЯЩИЯ РЕГЛАМЕНТ:
 Член 1
 1. Спрямо заявленията за лицензии за внос, подадени въз основа на Регламент (ЕО) No 616/2007 за подпериода от 1 януари до 31 март 2012 г. по отношение на групи 1, 2, 4, 6, 7 и 8, се прилагат коефициентите на разпределение, посочени в приложението към настоящия регламент.
 2. Спрямо заявленията за права за внос, подадени въз основа на Регламент (ЕО) No 616/2007 за подпериода от 1 януари до 31 март 2012 г. по отношение на група 5, се прилагат коефициентите на разпределение, посочени в приложението към настоящия регламент.
 Член 2
 Настоящият регламент влиза в сила на 21 октомври 2011 година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 20 октомври 2011 година.
 За Комисията, от името на председателя,
 José Manuel SILVA RODRÍGUEZ
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 238, 1.9.2006 г., стр. 13.
 (3) ОВ L 142, 5.6.2007 г., стр.